На основу члана 42. став 13. Закона о транспорту опасне робе („Службени гласник РС”, бр. 104/16, 83/18, 95/18 – др. закон и 10/19 – др. закон) и члана 17. став 4. и члана 24. став 2. Закона о Влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Министар грађевинарства, саобраћаја и инфраструктуре доноси

**ПРАВИЛНИК**

**о начину издавања и продужења важења ADR сертификата о одобрењу за возило**

"Службени гласник РС", број 16 од 1. марта 2024.

Члан 1.

Овим правилником ближе се прописује начин издавања и продужења важења ADR сертификата о одобрењу за возило, исправе (сертификати, уверења о исправности, декларације произвођача или њихових овлашћених представника, потврде о усаглашености и др.) којима се доказује усаглашеност са захтевима ADR у циљу издавања ADR сертификата о одобрењу за возило, услови у односу на исправе којима се доказује усаглашеност са захтевима ADR за возила чији је произвођач престао са радом, начин доказивања да се цистерне и возила могу употребљавати у транспорту на територији Републике Србије, као и друга питања од значаја за издавање ADR сертификата о одобрењу за возило.

Члан 2.

Возило за које се ADR сертификат о одобрењу за возило издаје први пут у Републици Србији није старије од 15 година у односу на годину производње.

За издавање ADR сертификата о одобрењу за возило из става 1. овог члана доставља се потврда о саобразности у складу са прописом којим се уређују подела моторних и прикључних возила и технички услови за возила у саобраћају на путевима, којом се потврђује да је некомплетирано и/или комплетирано возило са наведеном идентификационом ознаком возила (VIN) усаглашено са једнообразним техничким условима у складу са прописима о хомологацији, односно условима прописаним законом којим се уређује безбедност саобраћаја на путевима и хомологовано према конструкцијским захтевима за превоз опасних роба и класификовано као возило одобреног типа намењено за транспорт одређене опасне робе према пододељку 9.1.1.2 ADR као EX/II и/или EX/III и/или FL и/или AT и/или MEMU.

Уколико за возило из става 1. овог члана није могуће доставити потврду о саобразности из става 2. овог члана, доставља се потврда произвођача или његовог овлашћеног представника која за наведени тип и идентификациону ознаку возила (VIN) потврђује да је возило хомологовано према конструкцијским захтевима за превоз опасних роба и класификовано као возило одобреног типа намењено за транспорт одређене опасне робе према пододељку 9.1.1.2 ADR као EX/II и/или EX/III и/или FL и/или AT и/или MEMU.

Ако је на моторном возилу из става 1. овог члана идентификована одговарајућа ознака (плочица или налепница постављена од стране произвођача) да је возило хомологовано према конструкцијским захтевима за превоз опасних роба и класификовано као возило одобреног типа намењено за транспорт одређене опасне робе према пододељку 9.1.1.2 ADR као EX/II и/или EX/III и/или FL и/или AT и/или MEMU, за издавање ADR сертификата о одобрењу за возило не морају се захтевати исправе из ст. 2. и 3. овог члана.

За издавање ADR сертификата о одобрењу за возило из става 1. овог члана које је појединачно произведено, комплетирано или преправљено у Републици Србији доставља се уверење о испитивању издато у складу са прописима којима се уређују хомологација и испитивање возила.

За издавање ADR сертификата о одобрењу за возило из става 1. овог члана доставља се доказ о техничкој исправности са последњег редовног техничког прегледа.

За возило цистерну и батеријско возило из става 1. овог члана неопходно је доставити и досије цистерне/батеријског возила који између осталог садржи извештај (сертификат) о последњем периодичном контролисању или међуконтролисању цистерне/батеријског возила, што се потврђује жигом на плочици произвођача, као и исправу којом надлежни орган одобрава тип цистерне/батеријског возила или признаје инострано одобрење типа цистерне/батеријског возила. На цистерни/батеријском возилу је неопходно идентификовати плочицу произвођача са свим елементима прописаним у ADR, при чему су број и одобрење типа цистерне/батеријског возила усаглашени са исправом коју је издао надлежни орган. За новопроизведена возила – цистерне чији је испитни притисак цистерне испод 4 bar доставља се и доказ о испуњености техничких захтева наведених у пододељку 9.7.5.2 ADR.

За возила из става 1. овог члана која су класификована према пододељку 9.1.1.2 ADR као EX/III (изузев тегљача и контејнерских прикључних возила) доставља се сертификат којим се документује испуњеност захтева за материјал надградње Класе B-s3-d2 или више класе, према стандарду SRPS EN 13501-1.

За возилa врсте N1 и возила врсте N2 из става 1. овог члана, чија највећа дозвољена маса не прелази 7,5 тона, која су класификована према пододељку 9.1.1.2 ADR као EX/II, доставља се потврда из става 2. овог члана, којом се потврђује да је некомплетирано и/или комплетирано возило са наведеном идентификационом ознаком возила (VIN) усаглашено са једнообразним техничким условима у складу са прописима о хомологацији, односно условима прописаним законом којим се уређује безбедност саобраћаја на путевима, а не потврђује се да је возило хомологовано према конструкцијским захтевима за превоз опасних роба и класификовано као возило одобреног типа намењено за транспорт одређене опасне робе према пододељку 9.1.1.2 ADR као EX/II.

Члан 3.

Издавање и продужење важења ADR сертификата о одобрењу за возило, за које је први ADR сертификат о одобрењу за возило у Републици Србији издат после ступања на снагу Правилника о начину и поступку издавања ADR сертификата о одобрењу за возило („Службени гласник РС”, брoj 23/18), врши се у складу са одредбама члана 2. ст. 2–9. овог правилника.

Члан 4.

Издавање и продужење важења ADR сертификата о одобрењу за возило, за које је први ADR сертификат о одобрењу за возило у Републици Србији издат пре ступања на снагу Правилника о начину и поступку издавања ADR сертификата о одобрењу за возило („Службени гласник РС”, брoj 23/18), врши се на основу следећих исправа:

1) доказ о техничкој исправности са последњег редовног техничког прегледа;

2) потврда о саобразности у складу са прописом којим се уређују подела моторних и прикључних возила и технички услови за возила у саобраћају на путевима, у којој може да буде наведено да је возило хомологовано према конструкцијским захтевима за превоз опасних роба и класификовано као возило одобреног типа намењено за транспорт одређене опасне робе према пододељку 9.1.1.2 ADR као EX/II и/или EX/III и/или FL и/или AT и/или MEMU;

3) потврда произвођача или његовог овлашћеног представника за наведени тип и идентификациону ознаку возила (VIN) да је возило усаглашено са једнообразним техничким условима у складу са прописима о хомологацији;

4) потврда произвођача или његовог овлашћеног представника за наведени тип и идентификациону ознаку возила (VIN) да је возило хомологовано према конструкцијским захтевима за превоз опасних роба и класификовано као возило одобреног типа намењено за транспорт одређене опасне робе према пододељку 9.1.1.2 ADR као EX/II и/или EX/III и/или FL и/или AT и/или MEMU. Ова потврда може бити саставни део потврде из тачке 2) овог става;

5) уверење о испитивању односно контролисању возила које се увози као употребљавано, у складу са прописом којим се уређује испитивање возила;

6) уверење о испитивању возила издато у складу са прописом којим се уређује хомологација или испитивање возила за новопроизведена и/или комплетирана и/или преправљена возила;

7) потврда о усаглашености са захтевима из поглавља 9.2–9.8 ADR и елаборат о извршеној преправци (који садржи спецификацију радова, уграђених делова и опреме, као и шему електроинсталације) издати од овлашћеног представника (сервисера) произвођача на основу његових смерница.

За возила из става 1. овог члана, први пут регистрована у Републици Србији од 15. априла 2014. године, достављају се исправе из става 1. тач. 1) и 2) или става 1. тач. 1), 3), 4) и 5) овог члана.

За возила из става 1. овог члана, први пут регистрована у Републици Србији пре 15. априла 2014. године, која нису новопроизведена у Републици Србији, достављају се исправе из става 1. тач. 1) и 2) или става 1. тач. 1), 3) и 4) овог члана.

За возила из става 1. овог члана, која су новопроизведена и/или комплетирана у Републици Србији, достављају се исправе из става 1. тач. 1) и 2) или става 1. тач. 1), 3), 4) и 6) овог члана.

За возила из става 1. овог члана, која испуњавају једнообразне техничке услове у складу са прописима о хомологацији, што се доказује потврдом произвођача или његовог овлашћеног представника из става 1. тачка 3) овог члана, а не испуњавају захтеве из поглавља 9.2–9.8 ADR, доставља се исправа из става 1. тач. 1) и 7) овог члана, чиме се доказује да је извршеним преправкама возило усаглашено са захтевима из поглавља 9.2–9.8 ADR.

Члан 5.

За потребе издавања или продужења важења ADR сертификата о одобрењу за возило, за возилa врсте N1 и возила врсте N2 чија највећа дозвољена маса не прелази 7,5 тона, која су класификована према пододељку 9.1.1.2 ADR као EX/II, не доставља се доказ да је возило хомологовано према конструкцијским захтевима за превоз опасних роба и класификовано као возило одобреног типа намењено за транспорт одређене опасне робе, према пододељку 9.1.1.2 ADR, као EX/II.

Члан 6.

За потребе издавања или продужења важења ADR сертификата о одобрењу за возило, за возила из члана 2. став 1, члана 3, односно члана 4. став 1. овог правилника, која су преправљена у Републици Србији, доставља се исправа из члана 4. став 1. тач. 6) и/или 7) овог правилника, у складу са прописима којима се уређују хомологација и испитивање возила.

Члан 7.

Даном ступања на снагу овог правилника престаје да важи Правилник о начину и поступку издавања ADR сертификата о одобрењу за возило („Службени гласник РС”, брoj 23/18).

Члан 8.

Овај правилник ступа на снагу осмог дана од дана објављивања у „Службеном гласнику Републике Србије”.

Број 000407290 2023 14810 003 002 012 001

У Београду, 29. фебруара 2024. године

Министар,

**Горан Весић,** с.р.